เอสเอ็มอีแบงก์ลงดาบฟัน3ผู้บริหารเอี่ยวทุจริต
เอสเอ็มอีแบงก์เลิกจ้าง 3 บิ๊กผู้บริหาร ฐานเอี่ยวทุจริต ฮั้วประมูลตกแต่งสาขา
29 ต.ค. 2565

เอสเอ็มอีแบงก์เลิกจ้าง 3 บิ๊กผู้บริหาร ฐานเอี่ยวทุจริต ฮั้วประมูลตกแต่งสาขา
รายงานข่าวจากคณะกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า คณะกรรมการธนาคารมีมติให้เลิกจ้างผู้บริหารระดับสูงของธนาคาร 3 ราย  คือนายสมชัย ตันติธนวัฒน์ รองกรรมการผู้จัดการ นายสุทิน เหมือนพิทักษ์ ผู้อำนวยการฝ่ายบริหารงานทั่วไป และนายศุภกิจ แป้นเจริญ ผู้อำนวยการอาวุโส โดยให้พ้นสภาพการเป็นพนักงาน ตั้งแต่วันที่ 24 ธ.ค. 2557 หลังจากมีผลการสอบสวนภายในถึงที่สุด พบการกระทำความผิดวินัยร้ายแรง เกี่ยวกับการจัดซื้อจัดจ้างการตกแต่งสาขาของธนาคาร 
ทั้งนี้ ผลการสอบสวนพบว่า ทั้งสามรายต่างเป็นประธานคณะกรรมการคัดเลือกบริษัทรับเหมาการตกแต่งสาขา และมีการทุจริตในรูปแบบการฮั้วประมูล โดยตรวจสอบพบว่า บริษัทที่ประมูลได้ในหลายสาขา ผู้ที่เป็นหุ้นส่วนมีเกี่ยวข้องกัน นอกจากนี้โครงการตกแต่งสาขาครั้งนี้มีวงเงินรวม 150 ล้านบาท แบ่งเป็นสาขาใหญ่ 3 ล้านบาท และสาขาเล็ก 1.5 ล้านบาท มีการประมูลแล้ว 30 กว่าสาขา คิดเป็นเงิน 100 ล้านบาทเศษ แม้ว่าแต่ละสาขาได้ผู้ประมูลในราคาไม่เกินวงเงินที่กำหนด แต่ต่อมามีการขยายงานจนทำให้เกินวงเงินที่กำหนดไว้
อย่างไรก็ตาม ผู้ถูกกล่าวหาได้ยื่นเรื่องโต้แย้งว่า ไม่เคยถูกเรียกไปสอบสวน ทำให้ไม่มีโอกาสชี้แจง เอสเอ็มอีแบงก์จึงจะเปิดโอกาสให้แต่ละรายได้ทำเรื่องอุทธรณ์
ขณะเดียวกัน คณะกรรมการเอสเอ็ม อีแบงก์ ได้เร่งรัดฟ้องร้องกรณีสินเชื่อผิดปกติและโครงการร่วมลงทุนตั้งแต่ปี 2546 ที่มูลเหตุเชื่อว่ามีพนักงานร่วมมือกับบุคคลภายนอกก่อให้เกิดความเสียหาย หรือความเสียเปรียบต่อธนาคารโดยไม่สมเหตุสมผล โดยจะเร่งเอาผิดตามกฎหมายกับผู้เกี่ยวข้อง รวมทั้งได้ตั้งคณะทำงานเพื่อสอบสวนข้อเท็จจริงพนักงานของธนาคารที่อยู่ในข่ายกระทำให้ธนาคารเสียหายอีกหลายคณะ